35 – 1 = ‘n Wonderwerk | Ek is Anna
← Gepomp op Oujaar!
2010 – Week 1 →
35 – 1 = ‘n Wonderwerk
Posted on 01/03/2010 | 14 Kommentaar
Vandag, 34 jaar gelede, was ‘n Saterdag en dit het gereën. Dit was ook die dag dat ek en my Matroos ons stapstewels aangetrek het, ons soutrugsakke oor ons skouers gehaak het en die eerste tree gegee het op ‘n 34 jaar lange staptog berguit. Ons het daardie dag die onbekende paadjie van die huwelik saam aangepak en ons is steeds saam oppad na die kruin toe.
Geen bergpad is ooit eentonig, reguit of gelyk nie. Groot dele was deur groen klowe, langs vloeiende strome en by koel poele waar ons saam die verfrissende bergwater kon drink, kon uitrus en kon voorberei vir die steiltes vorentoe. Ander kere was dit maar steil opdraand, oor rotse en soms het dit ‘n kettingleer gekos om ons bo te kry. Dan was daar ook die kere wat ons teen steil afdaandes op afgronde afgestorm het, maar een van ons kon altyd die ander een betyds gryp en terughou. Daar was vele omdraai en ander paaie loop wanneer die paadjie homself doodgeloop het teen onoorkombare rotshange en die stryd van keuses maak, oor wie vir wie moet volg op watter pad, wanneer die paadjie in twee rigtings bosin verdwyn het, was soms bloediglik. Die moeilikste was die vervelige koentoerpaaie waarop onsself soms bevind het – eentonig en uitmergelend met die son wat neerskroei op ons en ons velle plek, plek rou brand, maar ons het gou geleer, kontoerpaaie hou op, en dan is dit weer groen koeltes en koel poele. Ek glo die kruin is naby, want vandag kan ons, steeds saam, die nuwe dag al oor die kruin sien breek… ons is amper daar!
(Die wonder dat ons steeds saamstap, skryf ek aan slegs twee dinge toe: Die eerste is ons altwee se hardkoppigheid om op te gee (dis nou in die tye toe ons niks van mekaar gehou het nie) en die tweede, maar belangrikste, is dat ons eintlik nog nooit alleen gestap het nie. Die Genade het ons al van doerrie tyd af aftervolg en het ons nog nooit uit sig verloor nie. )
14 responses to “35 – 1 = ‘n Wonderwerk”
Krista | 01/03/2010 om 18:09 | Antwoord
Baie geluk! Dis uiters besonders as mense so lank al saam is en nog steeds saam WIL wees & van mekaar hou!
ekisanna | 01/03/2010 om 18:31 | Antwoord
Dankie Krista, maar stadig nou, wie het enigiets gese van, “van mekaar hou” of “saam WIL wees”? Toemaar ek spot net. Daar was baie tye wat ons glad nie van mekaar gehou het nie, en dit gebeur nog gereeld, maar ons het altyd lief (werkwoord) gebly vir mekaar soveel so, dat ons nou nogal WIL saam wees.
Plaasjuppie | 01/03/2010 om 20:06 | Antwoord
Wow! Baie geluk en welgedaan.
Mense soos julle dien as voorbeeld en inspirasie vir ons wat onlangs eers daardie staptog aangepak het
Sonkind | 01/03/2010 om 22:19 | Antwoord
Soos my ouma eendag gese^ het; “Aan skei het ons NOOIT gedink nie, maar aan moord… BAIE kere! 🙂
ekisanna | 01/03/2010 om 22:54 | Antwoord
Dankie Plasie, nou voel ek skoon oud (lol).
Ja Sonkind, ek wou baie kere dat hy die afgrond oor, maar ek het darem elke keer gegryp en teruggeruk… hy seker maar ook!
Huisvrou | 01/04/2010 om 09:39 | Antwoord
Geluk Anna….. Dit bly maar ‘n groot stuk genade – GROOT. Jul troudag – my verjaardag 🙂
En jul tyd saam is dubbeld ons tyd saam (en ek dink ons s’n is ‘n wonderwerk 😯 )
ekisanna | 01/04/2010 om 10:27 | Antwoord
Hallo Huisvrou. Baie geluk met jou verjaardag ook, hoop jy was lekker bederf. Ja groot genade en harde werk!
Girl van die Suburbs | 01/04/2010 om 10:21 | Antwoord
Jinne Ou Anna… Klink my ek moet jou tannie noem? 🙄
Dit gee hierdie loskop weer hoop…. Die liefde (alhoewel dit harde werk mag wees) bestaan wel!
ekisanna | 01/04/2010 om 10:33 | Antwoord
Hi Girl, Nie so veel van die OU in die ANNA nie asseblief (lol). Ja liefde is ‘n werkwoord want dit is harde werk. Dankie dat jy kom inloer het.
Girl van die Suburbs | 01/04/2010 om 10:36 |
Bwhahahaha….. Ek bedoel dit liefdelik… soos ja ou swaer…
Jy weet dis good luck as dit op jou troudag reen!
demoerin | 01/04/2010 om 10:25 | Antwoord
Sjoe, baie baie geluk!! En beste wense vir die nuwe jaar!
ekisanna | 01/04/2010 om 10:28 | Antwoord
Dankie De-mou-e-rin. Dis lekker om te sien jy is terug, hoop jy het lekker gerus.
demoerin | 01/05/2010 om 08:42 |
Veels te kort….veral as jy moes trek 😆
Ek sal maar binnekort ‘n ordenklike breuk vat.
Girl van die Suburbs | 01/07/2010 om 09:56 | Antwoord
Ant Anna…. Wat gaan hier aan dat daar niks aangaan nie? 😕